《寄尹叔》
宋代·李正民

太湖三万六千顷，中有长桥堕虹影。茅屋渔舟数百家，谯门打鼓官为令。

往来舟楫何纷纷，拜揖将迎皆要人。自从兵兴急供亿，千枪万槊如鱼鳞。

又有强宗并大姓，索课催租惟所命。忽然平地起风波，造谤兴谗喧众听。

岁前官家欲移跸，苇席茅茨千百室。科敷比户与僧坊，高下等差皆普及。

一时应办姑求备，啧有烦言长官罪。差官密切来体量，三尺深文想难避。

君不见海盐令尹祝夫子，去年蒙恩当百里。催科急迫不忍言，鞭挞黎民非所喜。

一朝解印谢疲民，至今豪强犹切齿。国雠未雪兵未休，安得斯民无疮痏。

但愿中兴功业成，尽锁剑戟充耘耔。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。